สวัสดีค่ะ ขออนุญาตปรึกษา ค่ะ ปกติรอบเดือนมาประมาณ 4-5 วัน แต่ล่าสุดวันที่7ยังมีเลือดจางๆสีชมพูออกตอนเช็ดทำความสะอาดหลังจากเข้าห้องน้ำค่ะ แต่ไม่เยอะถึงขั้นเปื้อนกางเกงใน ตรวจภายในล่าสุดก็ปกติค่ะ
สวัสดีค่ะ หลังจากที่ประจำเดือนหมด อาจมีเลือดออกเล็กน้อยตามหลังได้ 2-3 วัน ซึ่งเกิดจากเยื่อบุโพรงมดลูกที่ยังคงเหลืออยู่ ยังหลุดลอกออกมาไม่หมด ไม่ได้ถือว่าผิดปกติอะไรค่ะดังนั้น อาจลองสังเกตอาการต่อไปก่อน หากเลือดมีปริมาณไม่มาก และออกแค่ 2-3 วันแล้วหายไป ก็ไม่ได้ถือว่าผิดปกติอะไร แต่หากยังคงออกต่อเนื่องนานหลายวัน หรือเลือดหยุดไหลไปแล้ว แต่ต่อมาเกิดเลือดออกผิดปกติมาอีกเรื่อยๆ ก็ควรไปพบสูติ-นรีแพทย์เพื่อหาสาเหตุ เช่น มีมดลูกอักเสบ มีเนื้องอกมดลูก เยื่อบุโพรงมดลูกเจริญผิดที่ เป็นต้น แต่หากเพิ่งไปตรวจภายในมา แล้วไม่พบความผิดปกติ ก็อาจไม่ใช่สาเหตุ นอกจากนี้ ก็อาจเกิดจากการผลิตฮอร์โมนของรังไข่ที่ผิดปกติ หรือเป็นผลจากการใช้ยาฮอร์โมนต่างๆ หรืออาจเป็นเลือดที่เกิดจากภาวะแทรกซ้อนของการตั้งครรภ์ก็ได้ ดังนั้น หากเลือดออกนานหลายวัน ก็อาจต้องตรวจหาการตั้งครรภ์ดูด้วยค่ะ